Andreas, procurator censive capituli Senon., omnibus ad quos littere presentes pervenerint, in Domino salutem. Noverit universitas nostra quod cum Pino Claudius, de Naalliaco, domum suam de censiva capituli Senonensis, contiguam domui-Dei Senonensis, ante ecclesiam Beati-Stephani vendidisset Regnaudo de Naalliaco, canonico Bituricensis, et Petrus de Sancto-Juliano, clericus, prefati Pinonis consobrinus, ratione propinquitatis dictum Regnaudum super eadem domo impeteret: constitutis ad litigandum in presencia nostra partibus, videlicet Petro clerico, ex una parte, et Goffrido de Naalliaco, ex altera, quem prefatus Regnaudus, frater suus, loco sui procuratore tocius cause sue constituerit, cognito ex utriusque partis confessione nobis publice facta, in jure, quod memoratus Petrus, clericus, in propinquiori gradu consanguinitatis contingebat Pinonem qui domum vendiderat; quia predictus Regnaudus, de consilio prudentum virorum qui aderant, decrevimus quod idem Regnaudus Petro clerico ratione propinquitatis cedere debebat, et recepto precio domus vendite ab eodem Petro, tenebatur ipsum Petrum mittere in possessionem ejusdem domus, presertim cum nundum esset annus elapsus a die venditionis facte, et Petrus instanter offerret ei precium domus..... presentiarum pro manibus habebat. Quod totum in oculis nostris, sine omni contradictione completum est, Petro tradente sexaginta-novem libras parisienses Goffrido procuratori sepedicti Regnaudi, et eodem Goffrido pecunia prius numerata et resignante in manu nostra, sicut moris est, domum memoratam de qua post talem resignationem Petrum clericum vestivimus. In cujus rei memoriam, quia sigillum proprium non habebamus, presenti carte sigillum [curie] Senon. in cujus censiva supradicta domus contineri dinoscitur, fecimus apponi. Actum, tercio nonas septembris, anno Gracie Mº CCº VIIº.